Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 17699

3. FEJEZET - ÁLTALÁNOS RÉSZ Megjegyzés.- Az üzemeltető államának a kölcsönben, bérben, vagy egymás közötti cserében üzemeltetett légijárműveket ért balesetek, vagy események esetén fennálló jogaira és kötelezettségeire vonatkozó útmutató anyagot az "A" melléklet tartalmazza. A KIVIZSGÁLÁS CÉLJA 3.1. Baleset, vagy esemény kivizsgálásának alapvető célja a balesetek és események megelőzése. E tevékenységnek a felelősség, vagy vétkesség megjelölése nem célja. A BIZONYÍTÉKOK MEGÓVÁSA, A LÉGIJÁRMŰ ŐRZÉSE ÉS ELTÁVOLÍTÁSA AZ ESEMÉNY HELYSZÍN ÁLLAMÁNAK FELELŐSSÉGE Általános rész 3.2. Az esemény helyszínének állama minden ésszerű intézkedést köteles megtenni, hogy a bizonyítékokat megóvja és a légijárművet, valamint tartalmát azon időszakon át biztonságos őrizet alatt tartsa, amely idő a kivizsgálás céljai érdekében szükséges lehet. A bizonyítékok megóvásának magában kell foglalnia minden olyan bizonyíték fényképészeti, vagy más módszerrel történő megőrzését, amelyek eltávolíthatók, letörölhetők, elveszhetnek vagy megsemmisülhetnek. A biztonságos őrizet akadályozza meg a további rongálódást, az illetéktelen személyek általi hozzáférést, a fosztogatást és az állagromlást.

Source: https://magyarkozlony.hu/hivatalos-lapok/4c6310a937d14bac566ee9c9d944896656c292dd/dokumentumok/5a6ac3c6db12e692ae41096677ad5f072d2cc9f3/letoltes